**Kórházlelkészi jelentés a 2013-as évről**

Munkám során a következő intézményekbe járok be rendszeresen:

Országos Korányi Tbc és Pulmonológiai Intézet, Péterfy Sándor utcai Kórház, Budai Irgalmasrendi Kórház. Januárban és februárban Bajuszné Orodán Krisztina kolléganőmet is helyettesítettem a Gottsegen György Országos Kardiológiai Intézetben. 2014-től új szolgálati színhely is adódik a korábbiak mellé: az Országos Orvosi Rehabilitációs Intézet. Ezeken kívül személyes hívás alapján Budapest bármely kórházába elmegyek.

 Elvégzett feladataimról hónapról-hónapra beszámolok Szemerei János püspöknek, az országos programkoordinátornak, Lackner Pálnak, az Országos Iroda humán előadójának, Gombos Teréziának, valamint beosztásából való távozásáig az Országos Egyházi Iroda igazgatójának, Kákay Istvánnak. E jelentés részletei értelemszerűen megegyeznek a havi beszámolók összesített adataival.

 Az év folyamán három-négy napos blokkokban végeztem a pszichodráma felsőfokú képzést és az ehhez tartozó szupervíziót, amelynek anyagi hátterét kizárólag a saját forrásaimból oldottam meg. Kiképzőim: Dr.Tomcsányi Teodóra és Teszáry Judith, szupervízorom: Dr. Frenkl Sylvia.

 Az elmúlt évben 31 kórházi istentiszteletet és 14 bibliaórát tartottam. Előtte-utána mindig beszélgetek az érkezőkkel.

Ilyen kórházi alkalmakon illetve kórházi látogatások alkalmával 224 személlyel beszélgettem. Többször találkoztam vidéki evangélikus gyülekezeti tagokkal, különösen az országos szinten speciális terápiát nyújtó Irgalmasrendi Kórházban.

A Korányi Intézetben és a Péterfy utcai Kórházban saját 1-2 fős önkéntes csapatom segíti lelkészi munkámat: látogatnak az intézményekben és hívogatnak az alkalmakra. Az Irgalmas Kórházban az ottani lelkigondozói szolgálat van segítségemre a hívogatásban. A másik két intézményben is folyamatos,jó kapcsolatom van a helyi lelkigondozókkal.

 A Korányi Intézetben az ökumenikus imaalkalmat mindig együtt tartjuk a katolikusokkal.

 Május 5-én Szentendrén tartottam gyülekezeti istentiszteletet, december 10-én Fóton a gyülekezet evangelizációs sorozatában, december 21-én pedig az Aszódi Evangélikus Gimnázium karácsonyi istentiszteletén hirdettem igét.

 Február 18-án a Mező Imre úti Temetőben temettem.

 Az Evangélikus Egyetemi Gyülekezet Láthatatlan Színházának előadásai után négy alkalommal vállaltam lelkigondozást. Minden esetben több nagyon mély beszélgetés részese voltam.

 Április 18-án D. Szebik Imre nyugalmazott püspök meghívására a gyülekezeti munkások képzésén a kórházi lelkigondozásról tartottam előadást pszichodramatikus játékkal és megbeszéléssel egybekötve.

 191 hosszabb lelkigondozói beszélgetésem volt kórházi betegektől a legkülönbözőbb élethelyzetben élőkig. Néhány különleges esetben telefonon szoktak hozzám fordulni.

 Kórházlelkész kollégáimmal rendszeresen szervezünk konferenciákat, találkozókat önkéntes csapatunknak és az érdeklődőknek. Majdnem minden alkalommal találkozunk újonnan érkezettekkel is.

 Március 1-én és 2-án „A harag napja” címmel tartottuk konferenciánkat, amelynek központi témája az agresszió volt és amelynek szervezője és lebonyolítója voltam.

 Az október 18-19-i piliscsabai találkozón „Délutáni találkozás” címmel tartottam előadást.

 Munkatársaimmal havonta egy-két alkalommal tartunk munkatársi megbeszéléseket az Üllői úti Országos Irodában. Nehezíti munkánkat, hogy saját irodánk nincs, és mivel a korábban alkalomszerűen használható tárgyalót is irodává alakították át, így EGYÁLTALÁN NINCS HELYÜNK, ahová munkatársi megbeszélést vagy lelkigondozói beszélgetést szervezhetnénk.

A magam részéről különböző nyilvános helyeken, illetve végszükség esetén a saját lakásomban oldom meg ezeket a találkozásokat.

 Januárban Heinemann Ildikó és Bajuszné Orodán Krisztina kolléganőimmel szupervíziós foglalkozásokon vehettünk részt.

 Már több éve a Budai Egyházmegye lelkészi munkaközösségi üléseire jártam, amennyire egyéb elfoglaltságaim, programjaim ezt lehetővé tették. Sajnos, a szeptember óta a megnövekedett számú hittanórák miatt az LMK összejövetelek szerdánként egybeesnek a kórházi istentiszteletek időpontjaival, emiatt nem tudok jelen lenni a megyei lelkészi közösségben.

 Alapító tagja vagyok a Magyar Teológusnők Ökumenikus Egyesületének, amelynek összejövetelein szintén rendszeresen jelen vagyok.

 A továbbiakban hivatásom végzésében a korábban kijelölt célok, irányvonalak figyelembevételével szeretnék haladni.

Célom a mély, odaadó figyelemmel, szeretettel kísért lelkigondozás és további tanulás szakmai és spirituális szinten.

Kérem jelentésem elfogadását.

Budapest, 2014. február 20.

 Balogh Éva kórházlelkész